Moloto-pad eis nóg lewens‘n Foto van die toneel. Via Ernest Bab’Bongwe ‏@ernesto_dabig op Twitter Vier mense is Vrydag dood in ŉ trompop botsing op die berugte Moloto-pad, noordoos van Pretoria. Joseph Mabuza, woordvoerder van Mpumalanga se departement van veiligheid, het gesê die botsing het op die R573 tussen Moloto en KwaMhlanga plaasgevind. “Drie mans en ŉ vrou is dood, toe die sedan waarin hulle gery het en ŉ Mercedes Benz-kombi mekaar reg van voor getref het,” het Mabuza gesê. Twee mense, waaronder die bestuurder van die kombi, wat alleen in die voertuig was en ŉ passasier in die sedan, het ernstige beserings opgedoen. Hulle is op die toneel behandel en na ŉ nabygeleë hospitaal geneem. “Hoewel die polisie steeds besig is om die presiese oorsaak van die ongeluk te ondersoek, lyk dit asof die botsing veroorsaak is deur een van die bestuurders wat ŉ ander voertuig gevaarlik verbygesteek en teen ŉ hoë spoed gery het.” Pat Ngomane, die provinsie se LUR vir gemeenskapsveiligheid, sekuriteit en skakeling, het ŉ beroep op motoriste gedoen om veiligheid op die paaie altyd eerste te stel en die reëls van die pad te gehoorsaam. Ngomane het sy meegevoel met die oorledenes se vriende en familie betuig. Die R573 Moloto-pad is berug vir die aantal noodlottige ongelukke wat daar plaasvind. Duisende mense en busse gebruik daagliks dié roete om by hul werk in Pretoria uit te kom. Die pad is smal en het slaggate in sommige plekke.